Katrine Daugaard (LA), 2025-02-19:
Det her forslag er en udløber af en aftale, som regeringen har lavet med KL, hvor de sammen har fundet på en lang række afbureaukratiseringsforslag, som ikke giver meget mening.
Fælles for mange af dem er, at de ikke angår regler, der kræver særlig stor administration og ikke koster noget særligt.
Til gengæld angår mange af de her forslag til afbureaukratisering regler, som er afsindig vigtige for borgernes retssikkerhed.
Det gælder f.eks. forslaget om at fjerne krav til straffeattester på sociale tilbud.
Det blev da også hurtigt trukket tilbage på grund af massiv kritik.
Kravet om, at kommunalbestyrelserne politisk hvert år skulle forholde sig til deres omgørelsesprocent på danmarkskortet, som regeringen allerede har fjernet, var også med her.
Så var der forslaget om at fjerne aftalen om bedre overgang til voksenlivet for unge med handicap, indførelse af takstlofter uden at have den nødvendige gennemsigtighed i kvalitet og økonomi og så det forslag, som vi behandler her i dag, nemlig at man vil fjerne borgerens ret til klageadgang ved bortvisning fra herberger.
Det er de allermest udsatte, nemlig de hjemløses retssikkerhed, som man vil fjerne her.
Regeringen burde skamme sig.
Det er ikke ret lang tid siden, at statsministeren stod her, hvor jeg står nu, og i Folketingets åbningstale brystede sig af at være de hjemløses statsminister, for nu havde hun jo permanentgjort det sociale frikort, hvilket det i øvrigt var LA der foreslog og fik indført.
Alligevel skulle vi med et flot presseshow, hvor statsministeren inviterede hjemløse ind på Marienborg, forstå, at det nu er hende, der i 2025 vil sikre de hjemløse værdighed.
Statsministeren vil nu endelig hjælpe hjemløse.
Det er da bestemt positivt, men statsministeren er indtil videre kun kommet med forslag, der går ud over disses retssikkerhed, og taler overhovedet ikke om forebyggelse.
For hvad har mange hjemløse tilfælles?
Jo, en stor del af dem har været anbragt uden for hjemmet og udsat for omsorgssvigt og overgreb igennem et helt liv.
De har på forskellig vis gennem livet været svigtet af systemet, har ikke modtaget den rette hjælp og ikke modtaget den tidligt nok.
Alligevel svigter regeringen stadig i forhold til at få færdigforhandlet »Børnene Først« og dermed sikre bedre kvalitet og faglighed i anbringelserne.
Syv ud af ti anbragte gennemfører ikke folkeskolen.
Man har også indført barnets lov, der har til formål at anbringe flere.
Man har end ikke kigget på at sikre og forbedre kvaliteten i forhold til det tilbud, vi anbringer til.
Men heller ikke i finansloven for 2025 har man prioriteret, at vi skal forebygge og sikre udsatte børn og unge bedre hjælp.
Og kommunerne, som Socialdemokratiet og Venstre for langt de flestes vedkommende har magten i, svigter også borgerne.
Man gør i regeringen absolut intet ved, at alt for mange kommuner begår lovbrud og har absurd høje omgørelsesprocenter.
Det foregår fuldstændig konsekvensløst.
Er det særlig værdigt?
Den manglende forsyningspligt, som jo også er et problem, ikke kun i Københavns Kommune, men i mange kommuner, har statsministeren også set igennem fingre med.
Det har heller ingen konsekvenser.
For det pseudotilsyn, som vi har i Ankestyrelsen, skal åbenbart bruge i årevis på at finde frem til, at det jo er ulovlige ventelister.
For nogle af de her borgere handler det nemlig om liv og død at klare natten.
I dag er det så selv samme minister, som vil fratage de hjemløse retssikkerheden, i og med at man vil fjerne klageadgangen ved en bortvisning.
Det kan hun ikke være bekendt.
Liberal Alliance er et systemkritisk parti,
og vi kæmper hårdt for lovmedholdelighed.
Vi kæmper for opretholdelse af borgernes retssikkerhed, og vi kan derfor på ingen måde bakke op om forslaget.